32004D0539
L 237/21
JURNALUL OFÍCIAL AL UNIUNII EUROPENE
DECIZIA COMISIEI
din 1 iulie 2004
de stabilire a unei măsuri tranzitorii pentru punerea în aplicare a Regulamentului (CE) nr. 998/2003 al Parlamentului European și al Consiliului privind cerințele de sănătate animală aplicabile circulației necomerciale a animalelor de companie
[notificată cu numărul C(2004) 2365]
(Text cu relevanță pentru SEE)
(2004/539/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolul 21,
întrucât:
(1)
Regulamentul (CE) nr. 998/2003 privind cerințele de sănătate animală aplicabile circulației necomerciale a animalelor de companie trebuie să intre în vigoare la 3 iulie 2004.
(2)
În pofida măsurilor adoptate în scopul de a facilita trecerea de la cerințele existente la cele stabilite de Regulamentul nr. 998/2003, punerea în aplicare a acestuia din urmă necesită, în special, disponibilitatea pașaportului în toate birourile veterinare, emiterea unor noi modele de certificate de import pentru animalele provenind din țări terțe, precum și un test postvaccinare pentru animalele provenind din țările terțe care nu apar pe lista din anexa II partea C la Regulamentul nr. 998/2003.
(3)
Se pare că, în pofida eforturilor depuse de statele membre, există în continuare anumite îndoieli cu privire la aceste cerințe, luând în considerare, în special, numărul mare de persoane care se pregătesc să călătorească împreună cu animalul lor de companie în această perioadă a vacanțelor estivale. Prin urmare, această perioadă a anului în care deplasările de animale domestice ating un nivel record riscă să determine numeroase dificultăți administrative.
(4)
Din acest motiv, este preferabil să se mențină, în cazul în care este necesar, punerea în aplicare a cerințelor naționale în vigoare în prezent pe o perioadă suficient de lungă. Este deci necesar ca în această perioadă să se autorizeze deplasările de animale domestice în conformitate cu dispozițiile Regulamentului (CE) nr. 998/2003 sau cu normele naționale în vigoare înainte de 3 iulie 2004. În consecință, este cazul să se amâne derogarea de la Deciziile nr. 2003/803/CE (2) și 2004/203/CE (3) ale Comisiei, prevăzută de Decizia 2004/301/CE privind modelele de certificate și de pașapoarte care trebuie utilizate pentru circulația necomercială a câinilor, pisicilor și a dihorilor.
(5)
Măsurile prevăzute de prezenta decizie sunt conforme cu avizul comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 25 alineatul (2) din Regulamentul (CE) nr. 998/2003, statele membre autorizează intrarea pe teritoriul lor, până la 1 octombrie 2004, a animalelor de companie care apar pe lista din Anexa I la regulamentul menționat anterior, în conformitate cu normele naționale în vigoare înainte de 3 iulie 2004.
Articolul 2
La articolul 1 alineatul (1) litera (a) din Decizia 2004/301/CE, data de 3 iulie 2004 se înlocuiește cu data de 1 octombrie 2004.
Articolul 3
Prezenta decizie se adresează statelor membre.
Adoptată la Bruxelles, 1 iulie 2004.